Motau voorspel ‘beperkte sukses’ om VBS-geld terug te kryAdv. Terry Motau het Woensdag gewaarsku dat dit waarskynlik ŉ lang proses met beperkte sukses sal wees om geld terug te kry wat weens bedrog by VBS Mutual Bank verloor is. “Ek is nie optimisties dat ons ŉ groot bedrag sal terugkry nie. Ek verwag dat ons waarskynlik tussen 20c en 30c vir elke rand sal terugkry,” het hy aan die parlementêre staande komitee oor finansies gesê. Hy het bygevoeg die diefstal by VBS “is nie ŉ slagofferlose misdaad nie”, omdat dit waarskynlik jare sal duur voor die geld teruggekry word en dat nie alle persone al hul geld sal terugkry nie. “Minstens 3% sal nie hul geld ten volle terugkry nie,” het hy gesê en bygevoeg dié bedrag beloop ongeveer R90 miljoen. Die Suid-Afrikaanse Reserwebank het waarborge van tot R100 000 per deponeerder vir VBS by die nasionale tesourie bekom, maar Motau het daarop gewys dat dit steeds ŉ ouma weerloos laat wat dalk haar spaargeld van R150 000 by die bank en geld in ŉ gemeenskaplike stokvel van R250 000 belê het. Motau het die verdoemende forensiese verslag van 148 bladsye opgestel waarin besonderhede vervat is hoe nagenoeg R2 miljard onwettig aan 53 persone uitbetaal is. Hy beveel aan dat die aanspreeklike persone strafregtelik vervolg word. Silas Ramaite, waarnemende hoof van die nasionale vervolgingsgesag, het aan LP’s gesê vyf staatsaanklaers werk aan die saak en gee leiding aan die direktoraat vir prioriteitsmisdaadondersoeke (die Valke). Hy het dit benadruk dat Motau se verslag as ŉ wegspringplek gebruik moet word vir die ondersoek, maar dat dit nie voldoende is om met klagtes voort te gaan nie. “Die verslag op sigself is nie voldoende om ŉ vervolging te verseker nie. Ons wil nie bloot daarop steun met die wete dat daar reeds uitdagings is nie,” het hy aan die komitee gesê. “Dit sal waarskynlik hersien word.” Motau, die Reserwebank en die nasionale tesourie moes bontstaan om vrae van LP’s te beantwoord oor wanneer ongerymdhede by VBS aan die lig gekom het. Ismail Momoniat van die tesourie het aangedui onreëlmatighede in Oktober 2017 aangemeld is. Hy het gesê owerhede kon vinniger opgetree het. Lees alle vorige berigte oor VBS Mutual Bank op Maroela media.